Lo primer problema surte trascruzando o Selva d'os Trols, an os tretze nanos son atrapaus per os trols Bert, Tom y William. Bilbo, a pesar de tremolar de pietz a tozuelo, aconsigue entretener-los dica l'amaneixer, inte en o qual Gandalf os exposa a la luz d'o sol y os trols se convierten en pietra. No guaire luen troban o cado d'os tres trols, an Gandalf prene a "Glamdring", una espada que heban furtau os trols; y entrega una chicota daga a Bilbo (a la que mete o nombre de Dardo), que brila quan bi ha orcos amán. Per a suya parti, Thorin prene a Orcrist. Amán d'o vado d'o Bruinen, o grupo se troba de botepronto con Radagast lo Pardo, un mago de l'orden d'os Istari, a la quala perteneix Gandalf y la resta de magos. Radagast le conta a Gandalf temerosament que en a Gran Selva Verda, an ell vive, o mal ye tornando a la selva a resultas de que un misterioso nigromant s'ha instalau en Dol Guldur, una antiga fortaleza que perteneixeba a Mordor, agora en ruinas, construyida antis d'a segunda redota d'o Sinyor Fosco. En ixe mesmo inte, un grupo d'orcos amontaus en huargos ataca a lo grupo, que aconsigue fuyir a la val secreta de Rivendell gracias a que Radagast os distraye y un grupo d'elfos amaneix de sopetons.